Neljä vuotta sitten Laura Huhtasaari astui moskeijaan ja puolusti naisten oikeuksia – nyt hän on osa rintamaa, joka murentaa sukupuolten tasa-arvoa

Perussuomalaiset on liittymässä europarlamentissa arvokonservatiiviseen ryhmään, jonka moni edustaja haluaa naiset takaisin nyrkin ja hellan väliin, kirjoittaa Viikon lopuksi -kolumnissaan HS:n Tommi Nieminen.

Porilainen Laura Huhtasaari oli keltanokka, kuin rahapajasta kilahtanut naarmuton kolikko.

Hän marssi junasta Helsingin Asema-aukiolle, jossa tapasimme. Oli huhtikuu 2015. Huhtasaari ei ollut vastaanottanut edes kansanedustajan valtakirjaansa. Valtakunnallisesti hän oli tuntematon, mutta Satakunnassa hän oli kerännyt lähes 10 000 ääntä. Kampanjan tyylilaji oli niin räväkkä nationalismi ja konservatiivi­kristillisyys, että kainompia punastutti.